text: ১১ মে, ২০২০ ০৪:২৩ পিএম
  মেডিভয়েস রিপোর্ট: মহামারি করোনাভাইরাস মোকাবেলায় লড়ছে সারাদেশের ৯৭টি মেডিকেল কলেজের মেডিকেল শিক্ষার্থীদের সমন্বয়ে গঠিত স্বেচ্ছাসেবী সংগঠন কোভিড ভলান্টিয়ার্স বাংলাদেশ (সিভিবি)। সাধারণ জনগনকে করোনা চিকিৎসা সংক্রান্ত নানা তথ্য ও পরামর্শ থেকে শুরু করে করোনায় সম্মুখযোদ্ধা চিকিৎসকদের নানা সমস্যা সমাধানেও কাজ করে যাচ্ছেন সংগঠনটির ৭ শতাধিক সদস্য।
  এ প্রসঙ্গে সংগঠনটির প্রতিষ্ঠাতা ও স্যার সলিমুল্লাহ মেডিকেল কলেজের শিক্ষার্থী তৌফিকুল ইসলাম মেডিভয়েসকে বলেন, কোভিড ভলান্টিয়ার্স বাংলাদেশ হলো একটি অলাভজনক সংস্থা। আমাদের কার্যক্রম হলো প্রান্তিক জনগণকে বিনামূল্যে টেলিহেলথ সেবা দেয়া। একইসঙ্গে ফ্রন্টলাইন যোদ্ধা চিকিৎসকদের জন্য আমরা 'এফএটি সেবা' নিয়ে আসছি। এ সেবার আওতায় কর্মরত চিকিৎসকরা খাবার, যাতায়াত ও আইসোলেশন সুবিধা পাবেন। এই সেবাগুলো সহজেই পাওয়া যাবে সিভিবি মোবাইল অ্যাপে, যা উদ্বোধন করা হবে আগামী ১০ মে। যা কোভিড হিরো (covid hero) অ্যাপ নামে চলমান হবে।
  তিনি বলেন, করোনায় লকডাউনের কারণে অনেক মেডিকেল কলেজের ক্যান্টিন বন্ধ হয়ে গেছে। আমাদের কাছে খবর আসছে সেগুলোতে চিকিৎসকরা খাবারের সংকটে ভূগছে। এসব সমস্যা সমাধানের লক্ষ্যে সিভিবি'র পক্ষ থেকে সারাদেশের কোভিড ডেডিকেটেড হাসপাতালগুলোতে চিকিৎসকদের জন্য প্রতি বেলা ৮০ টাকায় খাবার সরবরাহ করা হচ্ছে। যারা আইসোলেশনে আছেন বা এই সংকটময় পরিস্থিতিতে ঝুঁকি নিয়ে সেবাপ্রদান নিশ্চিত করছেন, তাদের জন্য এটি হতে পারে নিঃসন্দেহে একটি স্বস্তির কারণ। এছাড়াও চিকিৎসকদের থাকার সমস্যার বিষয়টিও আমাদের ভাবাচ্ছে। তাই 'কভিড হিরো' আ্যাপের মাধ্যমে চিকিৎসকদের কর্মস্থলের নিকটস্থ খালি বাসা বা হোটেলের ব্যবস্থা করা হচ্ছে। অ্যাপে বুকিং দেওয়ার মাধ্যমে বিনামূল্যে অথবা দিন প্রতি মাত্র ৩৩০ টাকায় থাকতে পারবেন চিকিৎসকেরা।
  তিনি আরো বলেন, কোভিড-১৯ এর এই সময়টাতে চিকিৎসক, স্বাস্থ্যকর্মী, পুলিশসহ সকল সম্মুখযোদ্ধাদের জন্য আরেকটি দুশ্চিন্তার কারণ হলো গণপরিবহনের সংকট। সিভিবি এর সহযোগিতায় বাইক রাইডিং কমিউনিটি এবং বিভিন্ন পরিবহন সংস্থা সম্মুখযোদ্ধাদের সহজে ও নিরাপদে কর্মস্থলে আসা-যাওয়া নিশ্চিত করবে।সংগঠনের পক্ষ থেকে জানানো হয়, 'কভিড হিরো' আ্যাপটির পূণাঙ্গ ভার্সন প্লে স্টোরে পাওয়া যাবে আগামী ১৫ মে থেকে।
  সংগঠনটির সহ-প্রতিষ্ঠাতা তানজীম আহমেদ মেডিভয়েসকে বলেন, 'অনলাইনে আমাদের বিশেষ কোর্সভিত্তিক প্রশিক্ষণের পর সারাদেশের ৯৭টি মেডিকেল কলেজের ৭৮৭ ছাত্রছাত্রীরা সম্মিলিতভাবে টেলি-স্বাস্থ্যসেবা নিশ্চিতকরণের লক্ষ্যে জোর চেষ্টা চালিয়ে যাচ্ছে। মহামারী সম্পর্কিত মৌলিক ধারণা (আইসোলেশন, কোয়ারেন্টিন, বিশ্ব সংস্থা কর্তৃক অনুমোদিত আইপিসি প্রোটোকল (হাত ধোয়া, শ্বসন সম্পর্কিত স্বাস্থ্যবিধি, হ্যান্ড স্যানিটাইজারের যথাযথ ব্যবহার), মানসিক স্বাস্থ্য ব্যবস্থাপনা এবং সরকারিভাবে কোথায় কোভিড-১৯ পরীক্ষা ও চিকিৎসা করা হচ্ছে- এসকল গুরুত্বপূর্ণ বিষয়গুলোর ব্যাপারে জনগণকে সচেতন করার কাজে যুক্ত আছেন আমাদের স্বেচ্ছাসেবীরা।'